LXXXIV.  Bulla pro abbatia sancti Joannis in Valleia.   (Anno 1102.) [  Gall. Christ.,  VIII, 307, ex chartario domestico D. de Gagneres, in Bibliotheca Regia.]
Author: Paschalis II

PASCHALIS episcopus, servus servorum Dei, dilecto in Christo fratri ALBERTO abbati canonicae Sancti Joannis Baptistae in Carnotensi suburbio, ejusque fratribus regulariter victuris in perpetuum.

Sicut injustum poscentibus nullus est tribuendus effectus, sic legitima desiderantium non est differenda petitio. Proinde tam tuis, charissime fili Alberte, quam fratris nostri Ivonis Carnotensis episcopi petitionibus annuentes, vos et vestra omnia sedis apostolicae protectione munimus. Ipsius enim fratris industria B. Joannis Baptistae ecclesia, cui Deo auctore praees, sicut suis nobis litteris significavit, de saeculari conversatione ad regularem canonicorum vitam Domino praestante translata est, assentientibus Carnotensis capituli clericis in ejusdem ecclesiae jura transferri, quae nuper ex illius beneficio tenuerant, praebendam videlicet Sanctae Mariae perpetuo habendam, ecclesiam Sancti Stephani cum suis appenditiis, mediam partem ecclesiae de Ferni, ecclesiam Sanctae Fidis in suburbio Carnotensi, decimam de Osanivilla, cum terra quam habebant ibi canonici, et consuetudine quam habebat ibi praepositus, et medium molendinum. Vitae itaque canonicae ordinem, quem professi estis, praesentis privilegii auctoritate firmamus, et ne cui post professionem exhibitam proprium quid habere, neve sine abbatis vel congregationis licentia de claustro discedere liceat, interdicimus. Praeterea per praesentis privilegii paginam apostolica vobis auctoritate firmamus terragium, quod idem frater noster Ivo apud Luceium tenuerat et parochiam. Ad hoc adjicientes statuimus ut quaecunque ab eodem episcopo Carnotensi clericorum consensu pro communi fratrum sustentatione vestrae ecclesiae concessa sunt, et quidquid inpraesentiarum juste possidet, quaeque etiam in futurum concessione pontificum, largitione principum, vel oblatione fidelium juste et canonice poterit adipisci, firma tibi tuisque successoribus et illibata permaneant. Decernimus ergo ut nulli omnino hominum liceat eamdem ecclesiam temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur, tam tuis quam canonicorum et pauperum usibus profutura, salva Carnotensis episcopi canonica reverentia. Vestrae etiam quieti providentes, constituimus ut obeunte te nunc ejusdem loci abbate, nullus illic in abbatem praeponatur, nisi quem fratres omnes communi consensu, vel fratrum pars sanioris consilii, cum episcopi Carnotensis, siquidem catholicus fuerit, et ejusdem capituli consilio secundum Dei timorem regulariter providerint eligendum. Si quae sane ecclesiastica saecularisve persona hanc nostrae constitutionis paginam sciens contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen. Paschalis catholicae Ecclesiae episcopus. Datum Beneventi per manum Equitii gerentis vicem cancellarii IV Nonas Decembris, indictione XI, Incarnationis Dominicae 1103, pontificatus autem D. Paschalis II papae quarto.